CELEX: 
Language: sl
Date: 2020-12-16 00:00:00
Title: DELEGIRANA UREDBA KOMISIJE (EU) …/… o spremembi Priloge I k Uredbi (EU) 2019/1021 Evropskega parlamenta in Sveta o obstojnih organskih onesnaževalih glede pentaklorofenola ter njegovih soli in estrov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 1 Uredbe (EU) 2019/1021 kot cilj navedene uredbe navaja varovanje zdravja ljudi in okolja pred obstojnimi organskimi onesnaževali, in sicer s prepovedjo, čimprejšnjo postopno odpravo ali z omejevanjem proizvodnje, dajanja v promet in uporabe snovi, zajetih v Stockholmski konvenciji o obstojnih organskih onesnaževalih.
            
            
               Pentaklorofenol ter njegove soli in estri so v Prilogi I k uredbi o obstojnih organskih onesnaževalih navedeni brez mejne vrednosti nenamerne sledi onesnaževala. Pentaklorofenol se je v EU večinoma uporabljal kot pesticid. V času njegove uvrstitve na seznam v uredbi o obstojnih organskih onesnaževalih se mejna vrednost ni zdela potrebna, ker se ni pričakovalo, da se bo pentaklorofenol nahajal v zmeseh in izdelkih. Komisija, ECHA in nekateri organi držav članic, pristojni za uredbo o obstojnih organskih onesnaževalih, so nedavno prejeli poizvedbe v zvezi z mejno vrednostjo za prisotnost pentaklorofenola v izdelkih. Zdi se, da so take zahteve povezane z njegovo prisotnostjo v predelanih lesnih sekancih za proizvodnjo lesenih plošč in uvoženem tekstilu. Ker mejna vrednost nenamerne sledi onesnaževala ni določena, je nastala pravna negotovost, saj zainteresirane strani ne vedo, katera mejna vrednost se uporablja, če sploh. Odsotnost mejne vrednosti bi se razlagala, kot da velja meja zaznavnosti, ki bi bila tako nizka, da bi v nekaterih primerih povzročila težave, saj bi na primer lahko preprečevala dajanje na trg izdelkov, proizvedenih iz recikliranih lesnih sekancev.
            
            
               Ob upoštevanju trenutno razpoložljivih informacij se zdi primerno določiti mejno vrednost za prisotnost pentaklorofenola kot nenamerne sledi onesnaževala v snoveh, zmeseh ali izdelkih. Taka vrednost nenamerne sledi onesnaževala bi razjasnila pravni položaj in olajšala izvrševanje. 
            
            
               Na podlagi razpoložljivih informacij bi bilo treba navedeno mejno vrednost določiti na 5 mg/kg (0,0005 mas. %) za prisotnost pentaklorofenola kot nenamerne sledi onesnaževala v snoveh, zmeseh in izdelkih.
            
            
            
               2.POSVETOVANJA PRED SPREJETJEM AKTA
            
            
               O osnutku spremembe je 9. junija in 24. novembra 2020 potekalo posvetovanje s skupino strokovnjakov in pripombe so bile upoštevane. Skupino sestavljajo vse relevantne zainteresirane strani, namreč predstavniki držav članic, Evropske agencije za kemikalije, kemične industrije in civilne družbe.
            
            
               V zvezi z osnutkom akta je potekalo javno posvetovanje od 1. do 29. septembra 2020. Vse prejete pripombe so podprle spremembo.
            
            
               3.PRAVNI ELEMENTI DELEGIRANEGA AKTA
            
            
               Delegirani akt spreminja vnos za pentaklorofenol ter njegove soli in estre v Prilogi I k Uredbi (EU) 2019/1021 zaradi prilagoditve znanstvenemu in tehničnemu napredku. Pravna podlaga za predlagani delegirani akt je člen 15(1) Uredbe (EU) 2019/1021. 
            
            
               DELEGIRANA UREDBA KOMISIJE (EU) …/…
            
            
               z dne 16.12.2020
            
            
               o spremembi Priloge I k Uredbi (EU) 2019/1021 Evropskega parlamenta in Sveta o obstojnih organskih onesnaževalih glede pentaklorofenola ter njegovih soli in estrov
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/1021 Evropskega parlamenta in Sveta z dne 20. junija 2019 o obstojnih organskih onesnaževalih
                  1
                in zlasti člena 15(1) Uredbe,
            
         
         
            
               ob upoštevanju naslednjega:
            
            
               (1)Z Uredbo (EU) 2019/1021 se izvajajo zaveze Unije iz Stockholmske konvencije o obstojnih organskih onesnaževalih
                  2
                in Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja
                  3
               .
            
            
               (2)V skladu s členom 3(1) Uredbe (EU) 2019/1021 je pod pogoji iz člena 4 navedene uredbe prepovedana proizvodnja, dajanje v promet in uporaba snovi s seznama v Prilogi I, in sicer samih, v zmeseh ali v izdelkih.
            
            
               (3)Pentaklorofenol ter njegove soli in estri so v Prilogi I k Uredbi (EU) 2019/1021 navedeni brez mejne vrednosti nenamerne sledi onesnaževala.
            
            
               (4)Člen 15(1) Uredbe (EU) 2019/1021 Komisijo pooblašča za sprejemanje delegiranih aktov, da spremeni obstoječe vnose v Prilogi I, tako da se prilagodijo znanstvenemu in tehničnemu napredku. 
            
            
               (5)Komisija je ugotovila prisotnost pentaklorofenola ter njegovih soli in estrov kot nečistočo v nekaterih izdelkih, vključno z uvoženim tekstilom in predelanimi lesnimi sekanci za proizvodnjo lesnih plošč. 
            
            
               (6)Da se omogoči nadaljevanje recikliranja lesnih sekancev in olajša izvrševanje, bi bilo treba za pentaklorofenol ter njegove soli in estre določiti mejno vrednost nenamerne sledi onesnaževala na 5 mg/kg (0,0005 mas. %).
            
            
               (7)Uredbo (EU) 2019/1021 bi bilo treba zato ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Priloga I k Uredbi (EU) 2019/1021 se spremeni v skladu s Prilogo k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.12.2020
            
            
               
                       Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        UL L 169, 25.6.2019, str. 45. 
               
               
                  
                     (2)
                  
                        UL L 209, 31.7.2006, str. 3.
               
               
                  
                     (3)
                  
                        UL L 81, 19.3.2004, str. 37.
               
            
      
    ---documentbreak--- 
      
         
         
            
               PRILOGA 
            
            
               V delu A Priloge I k Uredbi (EU) 2019/1021 se v četrtem stolpcu („Posebna izjema za uporabo snovi kot intermediata ali druga specifikacija“) vnosa za pentaklorofenol ter njegove soli in estre doda naslednje besedilo:
            
            
               „Za namene tega vnosa se za koncentracije pentaklorofenola ter njegovih soli in estrov, enake ali nižje od 5 mg/kg (0,0005 mas. %), kadar so prisotne v snoveh, zmeseh ali izdelkih, uporablja točka (b) člena 4(1).“.